Sernjany

Sernjany ( Zerna) su wjes  w srjedźišću hornjołužiskeho wokrjesa Budyšin, kotraž słuša wot 1994 do gmejny Ralbicy-Róžant. Hač do lěta 1974 běchu Sernjany samostatna gmejna z wjesnym dźělom Hrańca (wot 1957), po tym dźěl Róžeńčanskeje gmejny.

 Geografija 
Sernjany leža we wysokosći 147 metrow nad mórskej hładźinu na lěwym brjoze Klóšterskeje wody w serbskich Delanach. Susodne wjeski su Nowoslicy na sewjerowuchodźe, Hrańca na juhu a Róžant na sewjerozapadźe.

 Stawizny 
Po sydlišćowej formje jedna so wo rozšěrjeny kulowc. Prěnje historiske naspomnjenje jako Czscherna pochadźa urbarija krajneho bohotstwa Hornjeje Łužicy z lěta 1419. Po Arnošće Muce wotwodźuje so wjesne mjeno wot sornow, prawdźepodobniša je pak hladajo na prěnju dokumentowanu formu wotwodźenka wot ćernjow.Pawoł Rota: Mjeno Sernjany nima ničo zhromadneho ze „sorna“. W Rozhledźe 10/2020, str. 24–27. Ležownostne knjejstwo porno susodnym wsam klóšter njewukonješe, ale hižo 1570 naspomnjene ryćerkubło we wsy samej. Cyrkwinsce słušachu Sernjany do wutworjenja Ralbičanskeje wosady w lěće 1716 do Chrósćic.

Dnja 4. julija 1787 zniči wulki woheń nimale cyłu wjesku a tež knježi dwór ze wšěmi pódlanskimi twarjenjemi, młyn a kowarnju. Při dalšim wohnju wotpali 24. awgusta 1884 šěsć statokow.

W Druhej swětowej wójnje padny 12 Sernjanskich muži.Pawoł Rota: 70 lět po kóncu Druheje swětoweje wójny – dźěćace dožiwjenja a wójnske wopory (3). W: Serbske Nowiny, Předźenak, 29. meje 2015, str. 3. Sernjany same běchu kaž susodne wsy w poslednich dnjach wójny wot ćežkeho wojowanja potrjechene.

Nazymu 1981 bu něhdyši Sernjanski hród zwottorhany.

 Wobydlerstwo 
W lěće 1884 měješe wjes po Mukowej statistice 160 wobydlerjow, kiž běchu bjez wuwzaća Serbja. Arnošt Černik zwěsći 1956 serbski podźěl wobydlerstwa wot 98 %.

 Wosobiny 
 Róža Domašcyna (* 1951) – lyrikarka a spisowaćelka, rodźena w Sernjanach

mini|center|upright=1.7|Powětrowy wobraz Sernjan (2018)

 Žórła 
 Pawoł Rota: Sernjany – serbska wjes w Hornjej Łužicy. W Rozhledźe 7/8 1993, str. 253–260
 Józef Mauder: 1419–2019. 600 lět Sernjany. W Serbskej protyce 2019, str. 81–86

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Klóšterskej wodźe
Kategorija:Ralbicy-Róžant
Kategorija:Sydlišćo w serbskim sydlenskim rumje
Kategorija:Prěnje naspomnjenje 1419
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1974